text: Kommune har lagt lånene om
  13 september 2012 kl. 11.19
  Haderslev Kommune har foretaget en omlægning af kommunens gæld for at udnytte de historisk lave renter. Selv om restgælden vokser, sparer kommunen penge.
  I runde tal har kommunen omlagt højt forrentet gæld på ca. 600 mio. kr. med en lavere forrentet gæld på ca. 800 mio. kr. Men den nye gæld har en fast lav rente - under to procent) - i hele løbetiden, som er op til 20 år.
  
  God forretning
  -Samlet set er dette en god forretning for borgerne i Haderslev Kommune, som vi nu sikrer en historisk lav renteudgift, siger borgmester Jens Christian Gjesing. For selv om vores restgæld vokser, så vil vi i det lange løb spare penge på omlægningen i kraft af sikkerheden for en lav rente i hele løbetiden.
  
  Mere gæld
  Kommunens økonomiafdeling har gennemført omlægningen, som blev vedtaget i byrådet i sidste måned. 
  -Borgerne vil kunne se i kommunens økonomiske nøgletal, at den langsigtede gæld pr. indbyggere er forøget i en periode, men omvendt vil udgifterne til renter være væsentligt lavere og afdragene vil være væsentligt større, fordi restløbetiden er uændret, siger Jens Christian Gjesing.
  